Papersnake/gushiwen huggingface dataset:
有怀昌谷老梅再次晦父韵兼赠仲元弟
曹彦约（宋代）

水边篱落西湖老，结伴寒标归计早。
月昏香动幅巾时，铁石广平犹压倒。
新来昌谷闢藩墙，密花疏干添环抱。
等闲诗酒奉周旋，何以文书频苦恼。
一山
释可湘（宋代）

万机俱罢口门缄，唤作如如落二三。拶得通身归峭壁，善财不到别峰参。
十离诗。燕离巢
薛涛（唐代）

出入朱门未忍抛，主人常爱语交交。

衔泥秽污珊瑚枕，不得梁间更垒巢。
赋祝次仲八景·烟寺晚钟
刘学箕（宋代）

钟声烟际来，佛屋栖云端。
回飚度崖谷，疏韵出林峦。
东岫上明月，归僧濯清湍。
偈颂一百二十三首 其十八
释崇岳（宋代）

元正改旦，事事成现。有时放行，有时坐断。不惜两茎眉，和坐盘掇转。

佛法世法，都卢一片。既是佛法世法，如何得成一片。

但辨肯心，必不相赚。
张持荷示诗编次韵一篇为谢
喻良能（宋代）

先唐诗道昌，万象绕吟笔。
长吉穷嶮怪，奚囊销永日。
一洗齐梁陋，古澹见摩诘。
诘斋妙入神，二者无一失。
游戏唾成珠，所至动盈帙。
长篇杂短咏，朱弦响玉律。
脱身声利场，宴坐心更逸。
高眠听松声，清话剥芡实。
声名笑山王，任达景嵇毕。
时发孤凤鸣，不作寒蛩唧。
人讥雕肺肝，悠然非所恤。
编成客未佳，椟藏谨勿出。
香闺十咏·凌波袜
张玉孃（元代）

天孙夜半剪云虽，翠幄春分巧思多。
一束金莲微印月，香尘不动步凌波。
卫卿叔自青旸寄诗一卷以饮酒果核殽味烹茶斋戒清修伤时等为题皆纪一时之事凡十七首为报 其十
葛立方（宋代）

玉轪华芝今省方，西风索索吹伞黄。汴京宫阙秋草长，望风屑伞心凄凉。

袭粲用命嗟何尝，义军谁是竹园娘。黠羌何事追奔忙，大似浓薰返魂香。

清跸何时还都乡，中兴慰我九回肠。
和令狐相公别牡丹
刘禹锡（唐代）

平章宅里一栏花，临到开时不在家。
莫道两京非远别，春明门外即天涯。
偈颂五首
释文礼（宋代）

众生本不曾迷，夜阑鸡向五更啼。
诸佛本不曾悟，秋清雁度长空去。
西窗昨夜月华明，凉飙已到梧桐树。
程德基以所著易简方编见惠谢之
陈恭尹（清代）

黄山白岳足幽居，好学偏乘历骋车。千里借筹频决胜，一官搔首尚踟蹰。

嵇含每状南中物，抱朴兼成肘后书。安得藉君调燮手，尽回元气到比闾。
吴王墓
梅询（宋代）

昔见虎眈眈，今为佛子岩。
云寒不出寺，剑净求离潭。
幽步萝随径，高禅雪闭庵。
吴都十万户，烟瓦亘东南。
过采石有怀李白及过彭蠡有怀陶令 其二
韩守益（明代）

扰扰元熙事，相将晋鼎移。豫州归宋日，陶令弃官时。

嘉遁非干誉，高风不易追。如何吊形迹，长使后人疑。
出山海关
释今无（明代）

烽台推落乱栖鸦，向碛孤僧去日斜。目尽东来无马首，回头西望见人家。
题盖竹庙六绝 其六
陈淳（宋代）

升沉大分系于天，决匪人谋所必然。告尔往来通达者，不须赘赘鬼神前。
永遇乐
陆求可（清代）

窗外啼莺，频催妆束，绿云缭绕。轻把牙梳，旋移鸾镜，委地容光轻。

兰膏新沐，微闻香泽，对此温柔堪老。向妆台、挽成如虿，才称花容月貌。

时兴髻子，松松堕马，好共灵蛇新巧。莫叹飞蓬，休嗟曲局，鸳帐同心好。

纵令妒妇，也应怜惜，怪得萧郎颠倒。珠帘下、娇羞欲出，鸣蝉缥缈。
自规
陆游（宋代）

陆君拙自谋，七十犹粝食。
著书虽如山，身不一钱直。
默自观我生，困弱良得力。
转喉畏或触，唾面敢自拭。
世路方未夷，机阱宁有极？但能常闭门，尊拳贷鸡肋。
送韦判官得雨中山
卢纶（唐代）

前峰后岭碧濛濛，草拥惊泉树带风。

人语马嘶听不得，更堪长路在云中。
送八家叔之蕲春
徐瑞（宋代）

飞梅收宿润，晓气含晴晖。摩挲铁如意，一笑千里期。

江山信如铁，兴废良可悲。执手言远别，念当何时归。

利害况同途，举足皆危机。爰陈素履戒，为诵行路诗。

行行重回首，莫忘孤云飞。
遐瞩楼 其三
弘历（清代）

涵元朔气通，松桧镜光中。南望仙壶景，蓬瀛不在东。
再题瓶中梅花
范成大（宋代）

园林篱落冻芳尘，南北枝间玉蕊皴。
风袂挽香虽淡薄，月窗横影已精神。
雪霜春事年年晚，今古诗情日日新。
铁石如翁犹索句，真成嚼蜡对横陈。
立春后作
陆游（宋代）

春不遗穷僻，天如念寂寥。鸟鸣知节换，池溜觉冰消。

冷饼供新荠，轻裘换故貂。丰年无疾苦，邻曲递相招。
奉使道中作三首 其一
欧阳修（宋代）

执手意迟迟，出门还草草。无嫌去时速，但愿归时早。

北风吹雪犯征裘，夹路花开回马头。若无二月还家乐，争奈千山远客愁。
沁园春 咏慈仁古松送陆荩思归钱塘
陈维崧（清代）

种自何年，金邪元邪，穆乎高苍。恰崩涛乱泻，熊啼兕吼，枯根直裂，虎跛龙僵。

客有将归，我来树下，万斛藤萝漏夕阳。摩挲歇，笑树犹如此，时代苍茫。

青春正好还乡。只唱罢阳关易断肠。记前月挥鞭，将游梁苑，今朝分袂，竟返钱塘。

世事何堪，人生难料，杮叶翻时又悼亡。归休恨，有一湖晴渌，西子新妆。
舟行分途次野渡韵
卫宗武（宋代）

同舟李郭喜相亲，尽日赓酬夜至分。
未信诗能穷我辈，不庆天遽丧斯文。
相违虽判城西路，有约同看岭上云。
从此吟毫可停运，只疑风月未饶君。
次韵曾帅遣意三首
郭印（宋代）

庶民从号令，喜若听春雷。
顿却寒威退，全呼暖律回。
决癰资砭石，调鼎待盐梅。
坐看罢癃俗，眉间蹙頞开。
咏怀古迹五首 其三 虞美人草
邓云霄（明代）

剑气中宵不化虹，惟凭衰草寄残红。蛾眉岂怨君恩薄，玉帐初惊战士空。

戏马台前啼晓露，乌江水畔泣秋丛。闻歌慷慨何须舞，禾黍离离满汉宫。
危峰
释绍昙（宋代）

石头机路难栖泊，险布还同万仞崖。
到顶方知天下小，草鞋跟断更须挨。
春夏之交风雨弥间耳目所触即事十绝
汪莘（宋代）

春去江南水拍天，经旬茅屋罕炊烟。
石墙颓毁板桥断，始觉贫家气象全。
呈刘子卿四首 其四
赵蕃（宋代）

往自清江别，于今近十年。依僧聊避暑，拥节会朝天。

我愧不如昔，公乎真过前。政规期断手，明本已终篇。
偈颂七十六首 其十九
释师观（宋代）

满眼觑不见，满耳听不闻。空劫已前事，分明举似君。
萧瑟
李孙宸（明代）

萧瑟频年意，逢秋倍不堪。无媒通魏阙，有梦到江南。

日报攒眉剌，时修媚客函。消磨少壮去，短发已毵毵。
雨霁宿望喜驿
薛能（唐代）

风雷一罢思何清，江水依然浩浩声。飞鸟旋生啼鸟在，

后人常似古人情。将来道路终须达，过去山川实不平。

闲想更逢知旧否，馆前杨柳种初成。
和此阳先生感兴诗二十首
刘黻（宋代）

仙佛各有门，托言深入山。
一探寂灭宗，一透船汞关。
菩提司非树，刀圭诧灵丹。
槁形付尘幻，蜕骨冲飞翰。
咄咄亦奇事，讵惮力到难。
儒先著有训，整辔皇路安。
感皇恩·三峡打头风
魏了翁（宋代）

三峡打头风，吹回荆步。坎止流行谩随遇。须臾风静，重踏西来旧武。世间忧喜地，分明觑。喜事虽新，忧端依旧，徒为岷峨且欢舞。阴云掩映，天末扣阍无路。一鞭归去也，鸥为侣。
张允迪出示方清老诗用韵简之
程洵（宋代）

十里五里聊幽寻，远山近山相对阴。烟云变态晚逾好，竹树葱苍秋未深。

故人见我喜欲舞，倚杖共看鸦投林。呼儿秉烛语清夜，烱烱君应识此心。
黄蔷薇
释居简（宋代）

窗风一线度晴熏，晚韵繁香态度新。亲压屠苏湛华玉，古壶斜插浅浮春。
沁园春 保宁佛殿即凤凰台，太白留题在焉。
白朴（元代）

刻御书王荆公赠僧诗云，纷纷扰扰十年间，世事何常不强颜，亦欲心如秋水静，应须身似岭云间。意者当时南北扰攘，国家荡析，磨盾鞍马间，有经营之志，百未一遂，此诗若有深契于心者以自况。予暇日来游，因演太白荆公诗意，亦犹稼轩水龙吟用李延年淳于髡语也。我望山形，虎踞龙盘，壮哉建康。忆黄旗紫盖，中兴东晋，雕兰玉砌，下逮南唐。步步金莲，朝朝琼树，宫殿吴时花草香。今何日，尚寺留萧姓，人做梅妆。长江。不管兴亡。谩流尽、英雄泪万行。问乌衣旧宅，谁家作主，白头老子，今日还乡。吊古愁浓，题诗人去，寂寞高楼无凤凰。斜阳外，正渔舟唱晚，一片鸣榔。
醉蓬莱（送汤）
王千秋（宋代）

正歌尘惊夜，斗乳回甘，暂醒还醉。再煮银瓶，试长松风味。玉手磨香，镂金檀舞，在寿星光里。翠袖微揎，冰瓷对捧，神仙标致。

记得拈时，吉祥曾许，一饮须教，百年千岁。况有阴功在，遍江东桃李。紫府春长，凤池天近，看提携云耳。积善堂前，年年笑语，玉簪珠履。
闷中赓赵丞韵
华岳（宋代）

壮士不同儿女曹，谁云赋性太粗豪。
一编韬略进擒虎，十辖丝纶学钓鳌。
剑口不磨韩信血，鼎心须刮食其膏。
英雄多少不平气，一夜朔风争怒号。
送徐干臣
王安中（宋代）

声华飞动水云乡，挥翰初宜玉作堂。投老肯留宾客榻，临分聊属圣贤觞。

家山到眼千岩秀，世路收心一粒藏。趣驾青牛寻尹喜，著书方便设津梁。
苦寒
陆游（宋代）

终日频添季子裘，经旬不上仲宣楼。
摩挲酒榼虽堪喜，疏索梅花未免愁。
正苦冰生退吟笔，却思雪作润耕畴。
乘除扰扰殊多事，独拥青毡觅睡休。
奉送王信州崟北归
杜甫（唐代）

朝廷防盗贼，供给愍诛求。下诏选郎署，传声能典州。

苍生今日困，天子向时忧。井屋有烟起，疮痍无血流。

壤歌唯海甸，画角自山楼。白发寐常早，荒榛农复秋。

解龟逾卧辙，遣骑觅扁舟。徐榻不知倦，颍川何以酬。

尘生彤管笔，寒腻黑貂裘。高义终焉在，斯文去矣休。

别离同雨散，行止各云浮。林热鸟开口，江浑鱼掉头。

尉佗虽北拜，太史尚南留。军旅应都息，寰区要尽收。

九重思谏诤，八极念怀柔。徙倚瞻王室，从容仰庙谋。

故人持雅论，绝塞豁穷愁。复见陶唐理，甘为汗漫游。
赠沈子颙
周孚（宋代）

趺坐寒窗堕夕阳，向时五鬼未销亡。方穿顾子犹名士，枉尺嗟吾亦漫郎。

未暇共倾元亮酒，试来重谱蔚宗香。三生蠹简犹馀债，为语平生盛孝章。
舟泊兰江
吴宗爱（清代）

久客归心急远旌，黄昏喜见故乡城。帆樯绕郭人音杂，镫火临江夜市明。

斜月女墙寒击柝，秋风官渡远鸣钲。归家刚值黄花节，促换轻舟趁水程。
敬超先 其二
邹浩（宋代）

拾遗流落困埃尘，海内忘形有使君。长似汉中情义笃，不同常使死生分。

一时燥湿知难变，万里经营想更勤。管鲍不忘公亦在，高风犹得后人闻。
冬青树
洪亮吉（清代）

花石网，北宋亡。冬青一树，毕宋南渡。
铜壶阁望月
陆游（宋代）

铜壶阁上看明月，身在千寻白银阙。
十年肺渴今夕平，皓然胸次堆冰雪。
恨无僊掌出云表，更取坠露和玉屑。
夜阑三叹下危梯，明日人间火云热。
云门寺诗
苏泂（宋代）

重冈落日思依依，地老天荒阅盛衰。
万古烟萝千古寺，唐朝诗句晋朝碑。
鹤贪清气随僧住，松引寒声助客悲。
十载重来衫鬓改，笋舆回路独移时。
夏夜不寐有赋
陆游（宋代）

急雨初过天宇湿，大星磊落才数十。
饥鹘掠檐飞磔磔，冷萤堕数光熠熠。
丈夫无成忽老大，箭羽凋零剑锋涩。
徘徊欲睡复起行，三更犹凭阑干立。
述怀
唐怡（唐代）

万事皆零落，平生不可思。惟馀酒中趣，不减少年时。
施柏花
李廌（宋代）

佳花香蔼蔼，老柏意萧萧。
如何苍翠质，许附繁柔条。
仙人踏锦障，衬步武夷桥。
愿托岁寒心，凌虚上烟霄。
十五夜同黎邓欧诸子饮李仲伟席上得星字
李孙宸（明代）

雅会逢秋半，词人共此亭。已怜今夜雨，况是客中听。

天上无流彩，人间亦聚星。当杯念明发，遮莫付沈冥。
秋望
李梦阳（明代）

黄河水绕汉宫墙，河上秋风雁几行。
客子过壕追野马，将军弢箭射天狼。
黄尘古渡迷飞挽，白月横空冷战场。
闻道朔方多勇略，只今谁是郭汾阳。
吏责
陆游（宋代）

吏责何时得暂停，年来减尽鬓边青。
高谈正乐催迎客，美睡方酣报掣铃。
安得云山长在眼，便从樵牧与忘形。
诗成不用频怊怅，自古笼禽例翦翎。
友人池上咏芦
曹松（唐代）

秋声谁种得，萧瑟在池栏。
叶涩栖蝉稳，丛疏宿鹭难。
敛烟宜下□，飒吹省先寒。
此物生苍岛，令人忆钓竿。
与孟郊洛北野泉上煎茶
刘言史（唐代）

粉细越笋芽，野煎寒溪滨。恐乖灵草性，触事皆手亲。

敲石取鲜灵，撇泉避腥鳞。荧荧爨风铛，拾得坠巢薪。

洁色既爽别，浮氲亦殷勤。以兹委曲静，求得正味真。

宛如摘山时，自歠指下春。湘瓷泛轻花，涤尽昏渴神。

此游惬醒趣，可以话高人。
栖真观
白玉蟾（宋代）

鞭雷斩孽震南昌，拔宅升天谒玉皇。
西岭双枫南瀑布，自言曾识许旌阳。
忆秦娥
汪元量（宋代）

马萧萧。燕支山中风飘飘。风飘飘。黄昏寒雨，直是无憀。

玉人何处教吹箫。十年不见心如焦。心如焦。彩笺难寄，水远山遥。
题卢忠肃公手札
姚文田（清代）

绝野栖迟军鲜饱，凄凉父老贻升枣。草履麻衣体攒镞，三郡遗升同一哭。

十年万死不顾身，一朝偾败徒酸辛。皆言阉竖丧明社，海内未遂空无人。

奇才伟略世希有，南卢北孙皆绝伦。武陵一出国事去，眼见宫阙飞埃尘。

贤豪生与时事会，天意或教支废坏。却令宵小更败之，颠倒终难测茫昧。

蒿水桥边战血流，八十日尸犹不收。呼天逻卒鞭且死，人理那复几希留。

我从史传考勋迹，卷不能终愤填膈。当时恨无折槛人，请殛奸回谢宗祏。

流传翰墨奕世珍，书生余事犹轶群。忧时抚事意慷慨，令我泪堕还沾巾。

吁嗟天已厌明德，倔强孤臣空尽力。请看七日降淫霖，一死遗骸求不得。
黄元静饮客蒲莲海中殊胜绝
牟巘五（宋代）

扁舟径入芙蕖国，一笑俱非褦襶人。
低拂柳阴偏障暑，活烹芡觜快尝新。
小巾脱去我先醉，大榴取来渠更真。
啜酹数觥诗兴发，羡君越漾老精神。
中秋闱中陪家贻上郑次公两主考公宴贡院 其二
王维坤（清代）

河汉遥连凤阙边，使星久已见双县。何期作赋来王粲，更向传经识郑玄。

驷马风流余蔓草，卧龙祠庙老啼鹃。天涯难聚西园侣，珍重婵娟一夜圆。
酷相思·偶检花宜馆词，杂和小令四阕，若有寄托，若无寄托，与素心人证之，七月既望
吴昌绶（清代）

蛛盒牵丝频送喜。谁猜得，相思谜。看织就、回文方罫细。

程远也，烦君寄。情密也，为侬寄。

叩叩香囊襟上系。却忆到，分襟地。正楼外、斜阳催客骑。

侬去也，浑无计。君住也，浑无计。
潘黄门述哀
郑学醇（明代）

晨驾出郊坰，松柏夹广路。之子归穷壤，荏苒岁云暮。

殡宫何萧萧，宿草承朝露。生存处重闺，死丧扃泉户。

仪容永乖隔，僶相成今故。明月照房栊，虚想成昏瞀。

游魂怨何之，礼渐沿迁祔。劳生鬓易华，疢疾心如痼。

彭殇无两岐，贤圣莫能度。掩袂哭蓍簪，回车怜踦屦。

击缶岂人情，洒翰抒哀愫。
颂十玄谈·还源
释印肃（宋代）

君臣合处正中邪，名相和同体似差。
一二不成三不是，八还要显我无瑕。
见少室
徐凝（唐代）

适我一箪孤客性，问人三十六峰名。

青云无忘白云在，便可嵩阳老此生。
庆沪帅魏侍郎二首
李刘（宋代）

碧油满眼诗书帅，紫橐骈肩献纳臣。
有客皆能歌保鲁，如公方纳美生申。
庄椿坐阅人间世，嶰竹早吹天上春。
士曰时哉起君实，只今犹可却辽人。
歌场 其二
邵葆祺（清代）

羽林早引孤儿队，戟府新传异姓王。见说梨园旧子弟，无裙歌袂又飞扬。
次韵和席衢州忆洛阳春游十四韵
杨亿（宋代）

周汉经营迹未遐，山川形胜最堪嘉。
前瞻阙塞千寻出，旁逗伊流一派斜。
子晋凤笙调夜月，宓妃罗襪映朝霞。
何人贳酒青楼晓，几处寻春紫陌赊。
骏足每從金埒试，芳丛多展翠帷遮。
出逢胜境争飞盖，归逼残阳竞走车。
庭竹惹烟披嫩箨，臯兰裛露长新芽。
嵩峰崷崒疑摩斗，洛水清泠欲见沙。
万井闾阎真陆海，九重宫阙是天家。
禁林日暖空啼鸟，御苑风微自落花。
关路行人偏络绎，津桥贾客苦諠譁。
何当献赋论迁鼎，便欲抛官学种瓜。
江海三年劳梦想，田园二顷有生涯。
应知父老沾尧花，长挈壶浆望翠华。
季长见和甚工复韵答之
释德洪（宋代）

翰墨场中见奇杰，行书半杂欧与薛。此诗押韵如射雕，应弦而落人惊绝。

词惟达意非有作，公虽不怪傍人愕。嗟余平生事苦吟，吟笔今真为公阁。

涣然成文自湍走，如水与风初邂后。颀然绿发映华裾，人间此客何从有。

我诵此生真一寄，禅林枝稳容栖止。敢将丑恶酬绝倡，狗尾续貂堪笑耳。

坡谷渊源有风格，光芒万丈馀五色。吾闻龙蛇所由生，必也深山并大泽。
丰干赞
释绍昙（宋代）

冷坐松阴指顾谁，说无义语放憨痴。
多方引得闾丘笑，彩好斑斑睡不知。
送僧归凤山
释师瑞（宋代）

凤凰山下凤凰儿，文綵才彰羽翼齐。铁网漫天拦不得，归心已在碧梧枝。
田家杂兴 其一
秦约（明代）

猗猗鲁桑条，籊籊湘竹竿。并舍掩映之，客来相与看。

薄暮墟囿中，清宴有遗欢。弋凫未用罝，烹鲤且登柈。

灵河素魄流，斗柄长阑干。明朝还醉醒，毋辞共盘桓。
香林许惠南溪茶作诗促之
释祖可（宋代）

午窗汤饼违烦渴，安得云腴作短兵。仙鼎望公能遣赠，只今兀坐听歌声。
水族博物馆
欧阳述（清代）

日人新学重格致，馆名博物靡不陈。水族一馆尤诡异，移取龙宫蛟窟来。

人尘海滨辟场筑，复室崇垣周护开。洞门人门阴湿但水气，客行水底同鲛人。

𥓂砑怪石四围立，玻璃深嵌光璘璘。壁空贮水复贮气，天光斜射明纤鳞。

人鱼戴头走戢戢，文鳐鼓翼飞振振。龟瞪六眸鳗九节，鳄长三丈鲐千斤。

鳣红鲩赤鲫金色，鼋白蜧黑螭青文。鲵虾嶷嶷鳙鱮触，虎蛟策策䱐{鱼市}奔。

虾鬣支筇蟹拥剑，蚌壳挂席蚶回轮。山蚝结屋若瑶岛，石𧉧吐华如锦茵。

车渠挥扇螺抱瓮，明鳆翻手蜬摇唇。修螷圆𧑐各娟妙，觜𧓈玳瑁何轮囷。

此外河伯小吏海若臣，元衣督邮青郎君。翠鳞黄甲难具状，奇情诡态尤纷纭。

中间一室开瓮牖，内悬巨画画有神。隔镜可望不可即，但见水底璇宫贝阙浮氤氲。

天吴蝄蟓呼欲出，土肉石华高可扪。紫𧄤披拂带芝乳，锦砂灿烂铺金银。

珊瑚蟠磴树连理，琪花缀壁英缤纷。深处青红绚光怪，水玉草石无由分。

相传北岛有奇士，探幽亲入蓬莱根。归摹所见作斯幅，献之天府藏为珍。

颁悬此馆佐参究，万邦观者称叹频。吁嗟人巧夺造化，直从奥府穷涯津。

牛渚无烦犀角照，淮南何必蚖脂焚。自教灵怪见白昼，任人狎视无敢嗔。

我思禹鼎象魑魅，但图其形逸其身。今人格物务精至，刻划未免伤真醇。

我言虽迂理则茂，海狶拜舞如有闻。出门目眩愁直视，霞烘海色初黄昏。
和杜老人龙门寺诗题宝界东柱
刘黻（宋代）

招提有宿缘，坐此豁心境。风来松寄声，月过竹移影。

殿依鲤石古，井汲龟泉冷。究竟定慧门，如何日三省。
静安八咏录五 其二 陈桧
唐奎（元代）

祯明老桧高百尺，十亩苍寒浸苔石。虬枝偃如东向松，霜皮惨若西来柏。

金陵王气当时誇，落日江村啼乱鸦。璧月满天清夜静，玉箫吹落后庭花。
馆内幽怀
郝经（元代）

狂花野蔓满疏篱，恨杀丝瓜结子稀。独立无言解蛛网，放他蝴蝶一双飞。
寄顾少参益卿
欧大任（明代）

斗城千雉海边开，曾是南征戡定才。西部兵符山越过，右军词笔永嘉来。

波惊近寨惟吹笛，月满高楼数举杯。我自江东看白雁，可能传得尺书回。
江城子·填张春溪西湖竹枝词
张惠言（清代）

碧云无渡碧天沉，是湖心，是侬心。心底湖头，路断到如今。郎到断桥须有路，侬住处，柳如金。
南高峰上望郎登，郎愁深，妾愁深。郎若愁时，好向北峰寻。相对峰头俱化石，双影在，照清浔。
八月十二日夜偕客赏木犀八首
陈造（宋代）

朋来济济尽嘉宾，饮兴翩翩笑语真。
绝胜谪仙邀月醉，当时和影只三人。
送何万下第归蜀二首
司马光（宋代）

十上终无就，才高定复论。
清时守儒术，白首在丘园。
远树隐残日，孤烟生暮村。
扬鞭万里去，几许不销魂。
和户部岑尚书参迹枢揆
沈佺期（唐代）

大君制六合，良佐参万机。大业永开泰，臣道日光辉。

盐梅和鼎食，家声众所归。汉章题楚剑，郑武袭缁衣。

理识当朝远，文华振古希。风云神契合，舟楫道心微。

庙堂喜容与，时物递芳菲。御柳垂仙掖，公槐覆礼闱。

昔陪鹓鹭后，今望鹍鹏飞。徒御清风颂，巴歌聊自挥。
有所思
王筠（清代）

丹墀生细草，紫殿纳轻阴。暧暧巫山远，悠悠湘水深。

徒歌鹿卢剑，空贻玳瑁簪。望君终不见，屑泪且长吟。
咏廿四气诗 寒露九月节
元稹（唐代）

寒露惊秋晚，朝看菊渐黄。千家风扫叶，万里雁随阳。

化蛤悲群鸟，收田畏早霜。因知松柏志，冬夏色苍苍。
有感二绝
张耒（宋代）

日暇凝云去复还，晚风不动自清寒。
可怜庭雪无人扫，斜占墙阴独未残。
赠别曲江贡士李安之五羊相访
曾丰（宋代）

南中今士风，似不如古厚。
我来长杜门，无日无人扣。
蝇头利相长，茧足争屑就。
夫君何为哉，所见乃独否。
曳裾投长笺，过眼惊大手。
晴窗一炉薰，细与勘长钮。
锋芒已经靡，筋骨犹欠揉。
舜峰久裒精，韶石俄茁秀。
蔚为曲江公，未有继其后。
君姑事文章，亦可传不朽。
小徒为秦张，大止到韩柳。
缅焉洙泗间，道统相授受。
点破舌头机，塞断天下口。
三传至孟轲，轲死寂寥久。
我少有志焉，老未脱刍狗。
回头万物初，著脚诸子石。
乾坤化气形，火者水之妇。
语孟发乾坤，钥者长之牡。
钥通长自开，火彻水自透。
要令方寸间，可与太虚偶。
事业出个中，始得免于陋。
圣门二三子，十仅能八九。
傥更出一尘，里为吾儒首。
古人责善心，敢以谢吾友。
归求有余师，莫拥扫门帚。
朝谒南岳
张孝祥（宋代）

泰常嵩岱拱神州，玉帛闲来四十秋。却到朱明回北首，忧时泪作九江流。
边烽
陈恭尹（清代）

夕烽传顷刻，千里到云端。气足苍山暝，光添紫塞寒。

万方专视听，一点是平安。莫取佳人笑，诸侯怒目看。
次韵十诗
楼钥（宋代）

秋来病体费支吾，深闭柴门卧草庐。
药裹多寻医者问，酒樽寖与故人疏。
时须勉强陪来客，未免辛勤答远书。
此外儒生真气习，简编犹欲趁三余。
福严寺回望岳市
朱熹（宋代）

昨夜相携看霜月，今朝谁料起寒烟。安知明日千峰顶，不见人间万里天。
得故人消息
李中（五代）

多难分离久，相思每泪垂。梦归残月晓，信到落花时。

未必乖良会，何当有后期。那堪楼上望，烟水接天涯。
夏日集李司直纵溪斋
皎然（唐代）

修景属良会，远飙生烦襟。泄云收净绿，众木积芳阴。

疏涤府中务，迢遥湖上心。习闲得招我，赏夜宜泛琴。

山近资性静，月来寄情深。澹然若事外，岂藉隳华簪。
审知以诗送行借韵留别
赵蕃（宋代）

十年保我章泉竹，木枕布衾供易粟。
家贫纵尔不自给，且不知荣安取辱。
今年谁令起作官，此路向来非所熟。
示诗往往道离索，又说是邦山水足。
风流文物夙有人，九州共识黄山谷。
细哦海内流传句，足缓司空城旦读。
少时已无鞍马志，老矣岂堪消髀肉。
但令诗与故人期，此外声名甘碌碌。
荐福塔聊句
苏舜元（宋代）

踊甓皇都壮，盘基紫宙雄。
山河供远目，檐户发高风。
梯险三休上，轮开一气中。
门当谷子午。影落陌西东。
韵铎翻天籁，危觞驻夕红。
侧聆悲下俗，仰面识长空。
绝若神挤至，深壁壑暗通。
人寰如蚁垤，身世甚秋蓬。
叹息兴亡地，沈吟制作工。
清思抱明月。狂欲把鸿飞。
去矣登临兴，巍乎造化功。
凉襟当爽垲，幽意入鸿蒙。
头角峰如揖，丹青树不同。
城郭回迤逦，阁殿失穹隆。
可使孤怀放，胡为万恨终。
何当得壮士，提取出尘笼。
送程公辟守洪州
王安石（宋代）

画船插帜摇秋光，鸣铙传鼓水洋洋。
豫章太守吴郡郎，行指斗牛先过乡。
乡人出孰航酒浆，炰龟鱠鱼炊稻粱。
芡头肥大菱腰长，釂酬喧呼坐满床。
怪君三年寓瞿塘，又驱传马登太行。
缨旄脱尽归大梁，翻然出走天南疆。
九江左投贡与辛，扬澜吹漂浩无旁。
老蛟戏水风助狂，盘滑忽坼千丈强。
君闻此语悲慨慷，迎吏乃前持一觞。
鄙州历选多俊良，镇抚时有诸侯王。
拂天高阁朱鸟翔，西山蟠绕鳞鬣苍。
下视城堑真金汤，雄楼杰屋郁相望。
中户尚有千金藏，漂田种杭出穰穰。
沉檀珠犀杂万商，大舟如山起牙樯，输泻交广流荆扬。
轻裾利屣列名倡，春风蹋遥能断肠。
平湖湾坞烟渺茫，树石珍怪花草香。
幽处往往闻笙簧，地灵人秀古所臧。
胜兵可使酒可尝，十州将吏随低昂，谈笑指麾回雨阳。
非君才高力方刚，岂得跨有此一方，无为听客欲沾裳。
使君谢吏趣治装，我行乐矣未渠央。
虚名
宋祁（宋代）

身外虚名莫妄求，强关事事判悠悠。
试看云将三年役，止博鸿蒙一掉头。
中岩十八咏·应现亭
晁公溯（宋代）

松道须雨洒，山扉遣风开。
尘念自起灭，至人无去来。
挽张材卿知郡
陈傅良（宋代）

貂蝉不逮老端明，世济谁如好弟兄。
能着青衫谐计吏，却将白发去边城。
夜魂俄断凝香寝，秋泪仍兼曳履声。
万石君家同一传，嗣书应更有公卿。
夜二江浦，闻元八改官，因寄此什
白居易（唐代）

君游丹陛已三迁，我泛沧浪欲二年。剑珮晓趋双凤阙，

烟波夜二一渔船。交亲尽在青云上，乡国遥抛白日边。

若报生涯应笑杀，结茅栽芋种畬田。
题木兰院二首
王播（唐代）

三十年前此院游，木兰花发院新修。
如今再到经行处，树老无花僧白头。
上堂已了各西东，惭愧闍黎饭后钟。
三十年来尘扑面，如今始得碧纱笼。
拟客从远方来
周紫芝（宋代）

客从远方来，遗我故人书。故人久别离，一别万里馀。

相望不相见，各在天一隅。感君慇勤意，字字如明珠。

上陈昔欢乐，次问今何如。昔别俱少年，老大今苍须。

良时不我与，岁月空踌躇。馀生如梦寐，尺素徒卷舒。

为我谢故人，远致双鲤鱼。恨无木瓜篇，报君以琼琚。
为傅本荣令器启蒙学书作
陈繗（明代）

山下泉初出，涓涓漱石流。污泥沉涧底，活水有源头。

河海汪汪日，鱼龙跃跃秋。个中能变化，霄汉任遨游。
署斋卉物诗 其八
张纶英（清代）

种蕉甫逾年，蕉心已作花。浓苞擢菡萏，亭亭迎日华。

瓣开如巨莲，细果密相排。攒簇苦难展，芳绪纷如麻。

中含仙露浆，甘寒沁齿牙。浥之润诗心，崖蜜美莫加。

奈何果方熟，枯樵及根荄。清阴与大叶，渺若飘烟霞。

悟彼造物心，浮生信有涯。
夜漫漫
白玉蟾（宋代）

雷声初散天成霁，雨改青山颜色翠。
清猿啸夜月濛胧，木客暗吟悽怆意。
麻姑峰头一缕云，苒苒如绵飘羽袂。
良宵展转不成眠，天外青鸾何未至。
碧空冷露落无声。谁见幽人挥玉涕。
情绪纷纶天籁起，起读璚书言语秘。
晓雾护寒山狗吠，红日松窗金缕细。
四用出郊韵三首
吴潜（宋代）

惭愧曾尸一品官，如今已作倒盆看。
但干驰逐心都歇，只有登临兴未残。
欲扫云烟忧笔秃，拟浇尘土怕壶乾。
傍人莫把衰翁笑，追趁跻攀尚不难。
六经
陆游（宋代）

秦人燔六经，非与经为仇，方其勇决时，亦为子孙谋。
歛金铸巨人，岂复畏鉏耰？千载恶名在，尚与黄河流。
清明二绝
洪咨夔（宋代）

风将好梦到兰亭，惊觉虚檐九子铃。
老眼醒来地着处，倚楼检校树头青。
有感时事 其二
胡仲弓（宋代）

近闻怒发欲冲冠，便有骅骝懒驾鞍。入洛几年为计密，擎天八柱果谁安。

力排魏阙扶公论，人谓膺门出好官。犹幸甘陵无部党，不然世事不堪看。
登鹳雀楼
耿湋（唐代）

久客心常醉，高楼日渐低。黄河经海内，华岳镇关西。

去远千帆小，来迟独鸟迷。终年不得意，空觉负东溪。
渔家傲 其四
洪适（宋代）

四月圆荷钱学铸。鳞鳞波暖鸳鸯语。无数燕雏来又去。鱼未取。钓丝直上蜻蜓聚。
风弄碧漪摇岛屿。奇云蘸影千峰舞。骑马官人江上驻。天且暮。借舟送过沧波渡。
别源
释绍昙（宋代）

不续曹溪正脉，支分一派朝宗。
弘满清凉窟宅，春雷变化鱼龙。
致政程承议挽歌词
程俱（宋代）

手种庭槐擢干长，谁知种德久弥芳。锦标荷橐看荣养，命服恩书被宠章。

合浦珠还增气象，延平剑客敛光芒。新阡郁郁车千两，庆善哀荣动故乡。
忆江阴呈介甫
王令（宋代）

江上城隍古镜中，城边山色翠屏风。
鱼虾接海随时足，稻米连湖逐岁丰。
泰伯人民堪教育，春申沟港可疏通。
朱轮天使从君欲，异日能忘笑语同。
鹧鸪天
赵善括（宋代）

我是行人更送行。潇潇风雨倍伤情。征帆西去何须急，飞诏东来分外荣。

红袖湿，玉尊倾。不堪回首暮云平。小舟准拟随君去，要听霜天晓角声。
隆兴书堂自警三十五首
陈淳（宋代）

茫茫八极内，何莫非斯人。
苟非富道义，何异彼黔民。
程泰之下直某偶被宣锁相遇于途既到玉堂读所留佳句次韵为谢
周必大（宋代）

天街并踏软红尘，飞鞚交驰骇徼巡。椒殿敢期当制草，槐庭元徼用儒真。

鬻方偶免冬龟手，适市深惭旦攫人。早夜祝公登相位，重沾润笔乃无贫。
老马
梅尧臣（宋代）

吴人惜燕骏，燕马卧吴家。
毛骨从前贵，关山欲去赊。
草深闲楚泽，力尽忆胡沙。
御史乘来久，时逢避路騧。
冽泉
赵蕃（宋代）

名士每名泉，一瓢宁取贤。
道行期及物，为涧定为川。
泊临淮关
花杰（清代）

今夜淮关宿，开窗接杳冥。水光争月白，山影上楼青。

镫火人家小，鱼虾野市腥。濠梁千古意，仙梦记曾经。
题王金吾所藏徐熙秋荷鸳鸯翡翠图
揭轨（明代）

江南画史谁第一，徐熙写生妙无敌。
宝轴多藏卫霍家，香奁尽无金张室。
忆昨华清水殿西，夜深轻辇随风移。
清香冉冉落歌佩，秀色娟娟侵舞衣。
晓来宫阙秋风起，翠倒红欹玉池里。
不禁摇落恨无穷，惊叹年华逝流水。
芙蓉小苑曲江头，烟景萧疏异昔游。
披香露冷鸳鸯怯，太液波寒翡翠愁。
将军留客多幽暇，清簟疏帘时看画。
就中宋玉最多情，秋思都将彩毫写。
春日京中有怀
杜审言（唐代）

今年游寓独游秦，愁思看春不当春。
上林苑里花徒发，细柳营前叶漫新。
公子南桥应尽兴，将军西第几留宾。
寄语洛城风日道，明年春色倍还人。
西江月
仇远（元代）

犹记春风庭院，桃花初识刘郎。绿腰传得旧官腔。自向花前学绿。

锦瑟空寻小袖，翠衾尚带余香。一番拈起一思量。又是桃花月上。
登阆州锦屏
李曾伯（宋代）

久识屏山面，今朝得胜游。
桥梁横古渡，树影倒中流。
风定春樯度，烟轻晚市收。
凭栏谁领解，一鹭点沙洲。
玄妙观重建玉皇殿诗
杨维桢（元代）

神鳌载弁青浮红，水晶宫阙神人宫。
金铺雕础固且崇，参差珠阁当天中。
仰瞻倍扆天人容，天威只赤下地通。
白云之乡帝乘龙，翩然大荒灵下降。
彩烟绮雾陛九重，灵鹤万舞来从东。
五方之人叩吉凶，帝愍下土叩辄从。
物不疵疠岁屡丰，十日一雨五日风。
圣人体天上帝同，好生之德天同功。
祝圣人寿生聪聪，倥侗至德还古蒙。
弥天万年天无终。
答高才卿二绝
洪咨夔（宋代）

脆胜芎苗软胜脂，雅宜碧碗贮流离。
渠渠地主恩何在，骨裹黄金祗自知。
游云光寺李提举 其二
周必大（宋代）

作者正七人，饮中空八仙。长斋讵容醉，晋也合逃禅。
题陈天予国正借轩
史浩（宋代）

子猷昔借宅，馀地著霜筠。君今地无隙，乃复借诸邻。

开窗罗万地，倾盖如相亲。轻风韵萧瑟，密雪乘珠珍。

行当享清绝，宁问谁主宾。人生空洞间，千亩纳渭滨。

胡为徇目力，咫尺分参辰。便当混物我，一视无越秦。

还以赏君轩，借与不借均。比意识者会，君无语俗人。
登楚山绝顶
李廌（宋代）

新雨路少人，公子有佳招。
下马语未竟，西城趋连镳。
初云眺江阁，忽欲登山椒。
陟巘践跷踊，舍鞍升迢嶢。
濈濈云屦湿，翩翩风袂飘。
广隰绿交映，芜城远无嚣。
带缭江路永，隙光溪影摇。
他山若聚米，乱垅疑翻潮。
岸巾叹鬓槁，抚髀怜肉消。
欲摅纡郁怀，自恨痀偻腰。
心知中峰近，意怯老步遥。
班荆坐危磴，植杖临高苗。
注目送三士，绿萝凌九霄。
风流蹔云散，箕踞还独谣。
迎答顺风呼，俯听深涧樵。
山灵或耸诮，谷友如迁乔。
虽同仙凡隔，亦觉神爽超。
毋比抱肠鼠，已异枝巢鹩。
夕曛下归径，平林有鸣蜩。
回瞻已陈迹，青霭烟寥寥。
鹧鸪天·即事
文廷式（清代）

劫火何曾燎一尘？侧身人海又翻新。闲拈寸砚磨砻世，醉折繁花点勘春。
闻柝夜，警鸡晨。重重宿雾锁重闉。堆盘买得迎年菜，但喜红椒一味辛。
读陆云西志供定城墓有感书呈子勉总干三首
释道璨（宋代）

一艇东来公已仙，午天花柳为谁妍。
深培根本存生意，把握春风有阿连。
庆侍郎
赵孟僖（宋代）

去年腊月正兹时，曾逐宾尘献寿诗。
今岁威仪多胜旧，子孙显达福累□。
谢翁宏惟诗百篇见示
廖融（唐代）

高奇一百篇，见造化工全。
积思游沧海，冥搜入洞天。
神珠迷罔象，瑞玉菲雕鑴。
休叹不得力，离骚千古传。
次老沈秀才韵
项安世（宋代）

千驷不数齐封君，四山饿夫万古名。
势利须臾覆手雨，邱壑耐久无心兵。
有田三顷多种秫，栽兰九畹当餐英。
他年会有佳客过，东老向来如此清。
神宗皇帝挽歌三首 其一
韩维（宋代）

立政追王体，修文迈古风。汉仪遵别庙，堂典备新宫。

却号追前美，更元记屡丰。龙髯攀不得，号绝抱遗弓。
元白席上作（一作吕岩遇钟离先生作）
李升（唐代）

生在儒家遇太平，悬缨垂带布衣轻。

谁能世路趋名利，臣事玉皇归上清。
简周文显借王有道集二首 其二
赵蕃（宋代）

先生风节昔人似，白发箪瓢犹嗜书。家有校书诗百首，可能乞我助三馀。
山村经行因施药
陆游（宋代）

耕佣蚕妇共欣然，得见先生定有年；扫洒门庭拂床几，瓦盆盛酒荐豚肩。
钟子崧己丑岁簿秩满去今自饶州教授还犹选人
赵蕃（宋代）

十四年中三别君，别君每辄叹离群。
案惟占位崔斯立，客乃无毡郑广文。
给札不能因狗监，校书从昔老扬云。
君颜得酒犹能少，我发如霜不可耘。
送张肖甫奉命督租闽粤二首 其一
宗臣（明代）

高天落日照中原，匹马凌风出蓟门。赤羽频年荒稼穑，苍生何蓟问鸡豚。

七闽雨雪王程急，百粤楼船帝使尊。长孺不妨仍矫诏，宽租曾识汉庭恩。
二桥图
黄文雷（宋代）

翔龙下卷江东土，孙郎初得桥家女。
桥家本自重曹瞒，只鸡斗酒空酸楚。
衿情正用留阿瑜，尚得人前称肺腑。
百年王气竟销沉，妙写丹青娇欲语。
香闺搦管记何书，并蔕芙蓉按花谱。
那知不是未嫁时，本末无从勘彤史。
词人多事管闲愁，铜雀纷纷底歌舞。
儘强被发向黄垆，只与东阿传洛浦。
颓腊献岁之交出赣向韶缅怀偏亲简介弟幼能
曾丰（宋代）

水出犹谙赣，车行未习韶。
忍看鸢跕跕，愁听雨潇潇。
岂不欲歌棣，宁无工颂椒。
妻儿环坐外，笑语与谁聊。
春夜二首（后首一作秋怀）
刘驾（唐代）

一别杜陵归未期，只凭魂梦接亲知。

近来欲睡兼难睡，夜夜夜深闻子规。

几岁干戈阻路岐，忆山心切与心违。

时难何处披衷抱，日日日斜空醉归。
登高
杜甫（唐代）

风急天高猿啸哀，渚清沙白鸟飞回。
无边落木萧萧下，不尽长江滚滚来。
万里悲秋常作客，百年多病独登台。
艰难苦恨繁霜鬓，潦倒新停浊酒杯。
步至西余山有咏
徐贲（元代）

玩游寡閒侣，独步思弥清。迤𨓦适兹山，于时莅新晴。

云容启朝丽，林采焕春荣。煖崖芳卉集，阳坂纤芽萌。

鸟逝何杳眇，泉注每纵横。意会乃成坐，兴尽还复行。

此身在贫贱，庶少俗务萦。缅怀嬴台子，仰羡安期生。

非徒遁猥迹，永缔烟霞盟。
孙元忠寄示种竹诗戏以二十篇答 其六
孔平仲（宋代）

解榻秋露悬，竹凉侵卧内。幽姿可时睹，密干叠苍翠。

况乃回风吹，低昂各有意。长啸一含情，洒落富清制。
送剑与傅岩叟
辛弃疾（宋代）

镆邪三尺照人寒，试与挑灯子细看。
且挂空斋作琴伴，未须携去斩楼兰。
游仙六首 其三
严羽（宋代）

五老出东南，崔嵬相閒隔。清晨登绝顶，处处仙人迹。

朱霞散九光，岩谷好颜色。回首空澄湖，黄涛正喧击。

石上弦素琴，神欢心自清。仙童三四人，忽来左右听。

嘹嘹诵金书，劝我餐瑶琼。赠我一玉麈，邀我淩云行。

舍琴与之去，恍惚在蓬瀛。
广渠门再别黎惟敬
欧大任（明代）

东都祖帐拥行辀，曾是三朝侍冕旒。赤管自堪留姓字，青藜谁得并风流。

终期沧海同舟去，犹忆长安并马游。携手飞云成二老，万峰梅萼五城秋。
咏廿四气诗 立秋七月节
元稹（唐代）

不期朱夏尽，凉吹暗迎秋。天汉成桥鹊，星娥会玉楼。

寒声喧耳外，白露滴林头。一叶惊心绪，如何得不愁。
沁园春·国步多艰
佚名（宋代）

国步多艰，民心靡定，诚吾隐忧。叹浙民转徙，怨寒嗟暑，荆襄死守，阅岁经秋。虏未易支，人将相食，识者深为社稷羞。当今亟，出陈大谏，箸借留候。□□迂阔为谋。天下士如何可籍收。况君能尧舜，臣皆稷契，世逢汤武，业比伊周。政不必新，贯仍宜旧，莫与秀才做尽休。吾元老，广四门贤路，一柱中流。
端午
张玉娘（宋代）

晓糁蒲玉泛琼浆，臂结红丝暗自伤。莫漫相逢宜楚节，独怜清梦隔潇湘。
老桧
王守仁（明代）

老桧斜生古驿傍，客来系马解衣裳。托根非所还怜汝，直干不衣终异常。

风雪凛然存节概，刮摩聊尔见文章。何当移植山林下，偃蹇从渠拂汉苍。
题张平山古山春色图
赵完璧（明代）

张生雅抱奈尔尘世何，走笔驱此一段太古之嵯峨。

辟开天地不可纪，杳绝人寰知几多。青壁崭岩以直上，幽谷窈窕而莫窥。

云澹澹兮空寂，气苍苍而陆离。隐乎清飔浙沥于穷壑，蔼兮幽芬逸泛于危巇。

林莽凄旷，悄乎无人。一鸟不鸣，暗泉磷磷。苔老麋鹿迹，烟涵草树春。

巢由秘高踪，车马违惊尘。中有金仙之宝刹，浮图隐隐重霄拔。

高僧姓字不可闻，钟磬沈沈隔断云。閒情独抚悲氤氲，一生肠断在人群。

我忖张子怀，景中情亦偕。龙钟老夷门，霞想终难谐。

聊复快写幽旷心，使我亦得展慰挥千金。
舟中夜坐
王嗣晖（清代）

荒岸残宵角，孤舟不寐人。摇摇红烛尽，磊磊白波新。

莫为悲身世，怜余有老亲。酒痕和泪迹，多半洗风尘。
咏鹅
骆宾王（唐代）

鹅，鹅，鹅，曲项向天歌。
白毛浮绿水，红掌拨清波。
戏赠孙公素
苏轼（宋代）

披扇当年笑温峤，握刀晚岁战刘郎。
不须戚戚如冯衍，便与时时说李阳。
偈颂一百五十首 其一二二
释心月（宋代）

大仙心，休莽卤。三十三，错分付。细推穷在何处，只知昨细雨今细晴，而不知今细晴昨细雨。

灵云陌上桃花飞，翻忆玄沙未彻语。
潭溪十咏·悠然堂
刘子翚（宋代）

吾庐犹未完，作意创此堂。
悠然见南山，高风邈相望。
宾至聊共娱，无宾自徜徉。
别坚甫伯修
度正（宋代）

几日驰来别浩斋，偶然良晤尽吾侪。
苛留归思主人恶，少驻征吾客子佳。
栗烈侵肤凝腊雪，纵横塞路困山崖。
三家白发元相似，放去从教慰母怀。
襄陵省中池亭甚佳因怀张李二明府
孟洋（明代）

日暮襄陵池上亭，孤吟长坐叹飘零。荷花无主谁为色，竹叶怜人独自青。

暝逼高林回倦鸟，风生曲槛度流萤。季鹰元礼俱何在，好对青霄倒玉瓶。
酬袭美夏首病愈见招次韵
陆龟蒙（唐代）

雨多青合是垣衣，一幅蛮笺夜款扉。蕙带又闻宽沈约，

茅斋犹款忆王微。方灵只在君臣正，篆古须抛点画肥。

除却伴谈秋水外，野鸥何处更忘机。
句 其一
释显万（宋代）

雨叶工惊梦，春心巧卷愁。
薄薄酒奉别吴季良二首 其二
黄玠（元代）

薄酒味薄情不薄，丑妇貌丑心不丑。君不见天下风流朱伯厚，车如鸡栖马如狗。

河西蒲桃紫雪浆，秦中琵琶妩媚娘。黄金快意一日乐，奄忽百岁如风狂。

天雨未休匏叶苦，江湖水深不可渡。豫章非𣏞众莫辨，橀榽似檀人伐汝。

汉阴丈人抱瓮归，万事反覆非一机。博劳东去燕西飞，毋与寸草争馀晖。
还憩湖光亭复次江元寿韵
沈与求（宋代）

羊酪莼羹本异区，江湖随俗语娵隅。紫鳞拨刺冲文荇，翠羽翩翾过绿蒲。

舴艋兴饶青络马，笭箵自当紫微壶。丛书校罢频搔首，天末孤帆去欲无。
和残腊幽谷西游适
韦骧（宋代）

晴光泛泛山之阿，谷禽朝飞声已和。溪面冰消玉沙活，临溪逆想春风过。

忽来忽往祇随兴，驺从屏寘殊无多。略挽梅梢数纤蕊，后日重来添几何。
太皇太后合春帖子
赵湘（宋代）

彩仗朝来散玉京，绮窗新网结初晴。
静呼宫女教调曲，閒引皇孙看学行。
水龙吟
周密（宋代）

仙山非雾非烟，翠微缥缈楼台亚。江芜海树，晴光雨色，天开图画。两岸潮平，六桥烟霁，晚钩帘挂。自玄晖去后，云情雪意，丹青手、应难写。
花底朝回多暇。倚高寒、有人潇酒。东山杖屦，西州宾客，笑谈风雅。贮月杯宽，护香屏暖，好天良夜。乐闲中日月，清时钟鼓，结春风社。
采桑子
朱藻（宋代）

障泥油壁人归后，满院花阴。楼影沈沈。中有伤春一片心。

间穿绿树寻梅子，斜日笼明。团扇风轻。一径杨花不避人。
重宿江郎山下逆旅
杨文莹（清代）

千里归丧行路难，天涯涕泪一身单。树经久雨尽情碧，月照愁人特地寒。

多故长途恒失睡，大难来日强加餐。江郎壁立空依倚，山色回头不厌看。
忠贤祠
谢枋得（宋代）

正气冲融自一家，宦情儒墨共根芽。
身因世故归民社，道为时谋重圣涯。
千古寒光流夜月，满天余彩漾晴霞。
殷勤瞻拜诸公侧，送尽长林几晚鸦。
春帖子词·皇后阁十首
宋祁（宋代）

春前已岁换，岁后始春来。
綵燕随宜帖，缯花斗巧开。
绝句 其一
释景淳（宋代）

夜色中旬后，虚堂坐几更。临溪猿不叫，当槛月初生。
中都邂逅新崇德宰范纯之为同馆著语赠别
曾丰（宋代）

文正三槐宅，延平六桂家。芝兰含露秀，雕鹗著风斜。

螭首终簪笔，河阳且种花。乘时长得意，毋忘夜分茶。
潇湘逢故人慢 送王亦世归汉阳兼寄怀人
陈维崧（清代）

西风湘楚，正湘竹如啼，湘禽如舞。湘岸飞湘雨。更渌水微波，青山可数。

几幅烟帆，采不尽、白蘋红杜。想此际，仙令归舻，一派江山今古。

女娥祠，巴子国，看历历晴川，萋萋芳树。风外催津鼓。

恰人在洞庭，秋盈橘浦。官舫瑶琴，总弹破、沙清月苦。

倩楚塞、白雁同归，并寄阿戎此语。
下手迟
丘处机（宋代）

落魄闲人本姓丘。住山东、东路登州。自少年、割断攀缘网，从师父西游。

兀兀腾腾不系留。似长江、一叶孤舟。任红尘、白日忙如火，但云漾无忧。
鍊药斋中喜明远宪使相过
蓝智（明代）

日长鍊药坐空斋，远荷高情枉骑来。兔捣玄霜天上剂，蚁浮清露掌中杯。

春云覆屋丹初熟，暮雨钩帘鹤自回。千岁崆峒未华发，喜瞻南极近三台。
鹧鸪天（桑雅）
赵彦端（宋代）

云暗青丝玉莹冠。笑生百媚入眉端。春深芍药和烟拆，秋晓芙蓉破露看。

星眼俊，月眉弯。舞狂花影上栏干。醉来直驾仙鸾去，不到银河到广寒。
句
冯杞（宋代）

人物英雄故沔州，嶓岷千古奉双流。
望江南
柳华淑（宋代）

何处笛，觉妾梦难谐。春色恼人眠不得，卷帘移步下香阶。呵冻卜金钗。

人云也，毕竟信音北乖。翠锁双蛾空宛转，雁行筝柱强安排。终是没情怀。
永遇乐（寿叶枢密）
赵磻老（宋代）

香雪堆梅，绣丝蹙柳，仙馆春到。午夜华灯，烘春艳粉，月借今宵好。衮衣摇曳，簪缨闲绕，共祝大椿难老。望台躔、明星一点，冰壶表里相照。

诞弥令节，欣欣物态，共喜重生周召。八鼎勋庸，九夷姓字，策杖孤鸿杳。鸦啼鹊噪，兰馨松茂，把酒共春一笑。管如今、盐梅再梦，夜铃命诏。
宛转词
王建（唐代）

宛宛转转胜上纱，红红绿绿苑中花。

纷纷泊泊夜飞鸦，寂寂寞寞离人家。
和谢学士泛伊川浩然无归意因咏刘长卿佳句作欲留篇之什
欧阳修（宋代）

久不见南山，依然已秋色。悠哉川上行，复邀城中客。

木落山半空，川明潦尤积。飞鸟鉴中看，行云舟中白。

夷犹白蘋里，笑傲清风侧。极浦追所远，回峰高易夕。

觞咏共留连，高怀追昔贤。惟应谢公兴，不减向临川。
题祁门陈友章十景卷 其八 西峰暮雨
唐文凤（明代）

西山山头欲颓日，阴云作昏山已失。子龙翼母归澄湫，秋风捲地波涛立。

银竹插空雨脚来，倚栏纵观帘半开。天河疑漏势转急，洗尽埃氛遍九垓。
题张安国舍人平沙落雁图
杨冠卿（宋代）

渚云低压云山暮，烟素横空落日斜。
秋老江乡稻粱熟，一行征雁下平沙。
四月二十八日祠禄秩满，喜罢感恩，进退格
杨万里（宋代）

随牒江湖四十年，寄名台阁两三番。
全家廪食皆天赐，晚岁祠官是地仙。
匹似分司转闲散，也无拜表及寒温。
明朝更省毛锥力，十字名衔尚请钱。
观文殿学士赵公挽词
楼钥（宋代）

麾节称循吏，三朝蔼政声。
治如黄霸最，心慕伯夷清。
诸道俱遗爱，两川尤著名。
名家临制阃，更羡锦衣荣。
又寄
徐玑（宋代）

庭深自无暑，苔径复萦纡。
宾客不长到，儿童亦可娱。
茶花晴带粉，蒲叶晓凝珠。
与尔城闉隔，兹欢息不殊。
季长赏梅使侍儿歌作诗因次韵
释德洪（宋代）

年来槁项皤须发，世眼憎嫌遭栈绝。君独照人如冰轮，洗尽宿云寒皎洁。

今日层楼空独倚，天高衮衮飞鸿灭。掉头哦此赏梅诗，如对北窗香喷雪。

爱君语妙蜕尘埃，道骨自能逃岁月。玉儿岂是解清唱，想见笑中呵手折。

嗅看应作小颦娇，关心不与年时别。一欢纷然云雨散，落英满地蛙声歇。

可怜城郭都不知，新诗一出人争说。和羹他日愿如君，长红袅花歌寿阕。
北地尘
程通（明代）

平沙万顷浩无垠，一阵风来总是尘。初讶瘴烟昏白昼，又疑宿雾翳青旻。

风前欲语难开口，马上相逢不见人。何日乞归优诏许，清泉白石与为邻。
湖南有大竹世号猫头取以作枕仍为赋诗
韩驹（宋代）

湖南人家养狸奴，夜出相乳肥其肤。买鱼穿柳不蒙聘，深蹲地其老欲枯。

谁将作枕置榻上，拥肿似惯眠氍毹。慵便玉枕分已无，孙生洗耳非良图。

茆斋纸帐施团蒲，与我同归夜相娱。更长月黑试附卧，鼠目尚尔惊睢盱。

坐令先生春睡美，梦魂直绕赤沙湖。更烦黄妳好看取，走入旁舍无人呼。
拟古七十首 其七十 韦左司应物寄僧
王世贞（明代）

虑澹无可屏，端居生夜清。秋风在长松，谡谡令松鸣。

因之动遥思，思我方外朋。趺坐深草色，流尘瘗函经。

多露湿空山，欲往未能胜。回心入初地，万象了不应。

方知见闻表，悠然有合并。如何怨碧云，役役伤道情。
唐仓道中望花石山
任其昌（清代）

幽壑散曙色，寒烟开远汀。清澜卷白石，水激风泠泠。

北上得平陆，孤村道所经。衰柳堕黄叶，晚花生微馨。

南山独磊砢，百里罗高屏。近瞩烟漠漠，远眺云冥冥。

作势欲飞去，屈蟠虬龙形。初日升海峤，雾散天容青。

岧峣视吴岳，未始相径庭。植基不得地，吾谂诮山灵。
紫阳山飞来石歌
黄曾（清代）

紫阳山头境胜绝。何年飞来石兀突，坤灵盘礴螭肠结。

离龙当门骨为热，苔衣簇绣色光洁。棱棱秋气霜华刷，精英内孕灵髓澈。

尖风作势欲颃颉。初疑越阳老松变，倏忽虬鳞莽莽蟠孤窟。

又疑玉绳结解星精跌，太白峰头张两翮。不然武城一夜震雷拔，惊起鹰头出山穴。

又不然作桥填海秦法烈，神人鞭石石流血。黠者逃之作屼𡾐，游人摩挲认环谲。

蹴之以足势欲活，石似有言不能说。神耶妖耶两无决。

君不见，霜鸿雨燕非顽拙，常山鹊印是谁掣。天地精华受自物，混沌有窍石有魄。

观此令我疑顿析，手携蕉片坐幽凸。芳萝絷翠烟痕湟，夕影鸦翻红一抹。
山林
韩维（宋代）

长林翳空谷，兹惟群材府。
石路险且跻，不为斧斤取。
火云无时蒸，众叶朝自雨。
仰视不见末，飞鸟安得度。
下有灵药草，其品难记数。
骈然花实繁，红紫贯四序。
霜风落橡栗，投掷地{尴监换虫}怒。
过岭林更深，欲前防猛虎。
送酒与吕令答所示诗
文同（宋代）

见说西溪里，群花艳正繁。
不知红影下，谁共醉芳樽。
偈颂四十一首 其二十一
释慧晖（宋代）

相月今朝日气旭，梧桐一叶落金风。秋声潇索黄文玉，山上满天愁杀中。

目前机用无分外，那里妙章绝万工。破梦蝶魂飞大空，失船钓客舣孤篷。

胡文新送北来鸿，乡信始见他日功。旧山山转月明后，归路悠悠玉𤪑珑。
发淮安
文天祥（宋代）

九月初二日，车马发淮安。
行行重行行，天地何不宽。
烟火无一家，荒草青漫漫。
恍如泛沧海，身坐玻璃盘。
时时逢北人，什伍扶征鞍。
云我戌江南，当军身属官。
北人适吴楚，所忧地少寒。
江南有游子，风雪上燕山。
寄题兖州孙大夫绝尘亭二首
陈与义（宋代）

不读绕游赋，放怀兹地宜。
云山绕窗户，万态争纷披。
世故日已绕，风水方逶迤。
倚杖夜来雨，东山烟散迟。
人间许长史，不与此心期。
清平乐（登第）
李弥逊（宋代）

烛花催晓。醉玉颓春酒。一骑东风消息到。占得鳌头龙首。

长安去路骎骎。明朝跃马芳阴。应是花繁莺巧，东君著意琼林。
子京以长篇告别值予欲出一绝谢之
陈文蔚（宋代）

二年不作上方游，一日重寻旧话头。
却恨婵娟成两处，清尊无分共中秋。
次喻景山韵
陈宓（宋代）

晨起寻闲共话难，夜深相对菊花寒。
如何风雨多才思，故作扁舟上下滩。
悼阿驹七首
刘克庄（宋代）

北辙南辕有返期，吾儿掣手去何之。
梦中玉雪来怀抱，愁绝邻钟唤醒时。
再过杨秀才庄
陈造（宋代）

茆茨竹间见，竹根漱清流。
悠然杨子宅，面势崇山陬。
开窗得小憩，忽复成再游。
流光属深省，昔扇今驼裘。
主人中田宿，穑事方未休。
应门紫兰儿，见客颇邀留。
鸡黍要后约，行止宁前谋。
揽辔茗事已，黄尘迷马头。
送皇甫曾游襄阳山水兼谒韦太守
李颀（唐代）

岘山枕襄阳，滔滔江汉长。山深卧龙宅，水净斩蛟乡。

元凯春秋传，昭明文选堂。风流满今古，烟岛思微茫。

白雁暮冲雪，青林寒带霜。芦花独戍晚，柑实万家香。

旧国欲兹别，轻舟眇未央。百花亭漫漫，一柱观苍苍。

按俗荆南牧，持衡吏部郎。逢君立五马，应醉习家塘。
晓寒二首
杨万里（宋代）

黯黯轻寒淡淡阴，游人便觉减行春。
春风也解嫌萧索，自送秋千不要人。
挽萧令君某氏孺人
刘宰（宋代）

慷慨成夫志，勤拳教子功。
母仪当世则，妇道古人风。
象服宜偕老，鱼轩忽驭空。
惟馀千字碣，光照夜台中。
句
欧阳鈇（宋代）

月白玄猿哭，更残络纬悲。
晚泊京口
潘诚贵（清代）

流水寒烟送六朝，西津渡口一停桡。白鸥渚冷蘋花老，黄鹄山空槲叶彫。

残笛秋生江馆月，落帆风急海门潮。今宵且醉兰陵酒，赖有明镫慰寂寥。
新栽松
齐己（唐代）

野僧教种法，苒苒出蓬蒿。百岁催人老，千年待尔高。

静宜兼竹石，幽合近猿猱。他日成阴后，秋风吹海涛。
集著尚书偶成
陈文蔚（宋代）

水饮已忘三月味，囊空真乏一钱储。
屡空本是吾家事，赢得闲身且著书。
读元白长庆二集诗
杨万里（宋代）

读遍元诗与白诗，一生少傅重微之。
再三不晓渠何意，半是交情半是私。
醉蓬莱
仲殊（宋代）

报一阳初动，二五蓂疏，履长时候。大昴星精，宛分灵储秀。早运钧衡，亟还貂衮，向载歌成后。书展仪形，承华羽翼，恩深惟旧。

天眷难留，片帆归去，縠水柯山，故人携手。枕月眠云，老华胥闲书。夕宴朝欢，况当加庆，献我公眉寿。五福千祥，山长水远，一樽芳酒。
秋怀
卫宗武（宋代）

衰质蒲柳如，日夕就枯槁。
往梦桃李春，其能几日好。
志业亦无成，飘零逐衰草。
浮荣岂足怀，妄念犹风扫。
陈言亦刊落，损学而促道。
誓当与世违，山林以终老。
湖西九岩为一峰题 其五 极清岩
陈献章（明代）

声名野老畏，草石贵人争。刬却岩中有，悠悠是极清。
贺新郎
袁去华（宋代）

晓色明窗绮。耿残灯、寒生翠幕，鸟啼人起。一夜西园新雨过，细草闲花似洗。漾澜影、柳塘春水。闲昼双飞归来燕，正东风、漫漫吹桃李。还是个，闷天气。

回廊小院帘垂地。想连天、芳草萋迷，短长亭外。愁到春来依然在，旧事浑如梦里。又生怕、人惊憔悴。楼上谁家吹长笛，向曲中、说尽相思意。三弄处，寸心碎。
第六十四临济吹毛颂
释义青（宋代）

剑藏匣冷逼人寒，拟问栖迟过岭南。更欲进前求退后，悲风千古绕溪潭。
次韵杜十三丈
葛绍体（宋代）

双溪风月只当年，客梦寻君屡慨然。
万里青云谁览镜，一窗黄卷自鸣鞭。
病余念此怀忧乐，醉里从其号圣贤。
多少离情那写似，排空烟柳绿无边。
次梁尉韵
王十朋（宋代）

探春连骑入山城，更喜梅仙亦会盟。文字偶同吾辈饮，圣贤满为使君倾。

诗逢好境天然好，山为清流分外清。潇洒宗之最年少，我惭叨预八仙名。
钟小吏
周是修（明代）

忠臣必世有，烈女何代无。卓彼钟小吏忠烈，夫妇俱生同室庐。

死同穴此心，一誓永不渝。奈何一朝遭丧乱，六合四海驰兵车。

湘南草贼威颇振，湖广舟师气尤粗。据袁陷吉旋破赣，百官窜匿民剪屠。

驱令降服共剽劫，军中指点烦所图。钟文大骂恶贼怒，肯将麟骥随牛驴。

忠肝义胆弥激烈，贼乃甚怒刳其躯。其妻见之亦号呼，投井长溺从其夫。

后来死者亦无数，坚钢直节谁能如。我朝开国天所命，我皇建业地所扶。

大军昼夜急西土，神收电扫不足除。春风熙熙转寒谷，甘雨沛沛充旱墟。

危者以安流者止，唯有死者无由苏。嗟哉钟文不可得，死去当随巡远居。

伤哉其妻亦莫得，列传所载皆相逾。借令国史一遗落，此人此死真何辜。

此人此死真何辜，一为钟文歌只且。奸謏比比秽青史，可灭钟文夫妇欤。
守居园池杂题·禊亭
文同（宋代）

悬流效曲水，上已娱嘉宾。
饮罢已陈迹，那复山阴人。
喜宾旸归
方回（元代）

鲁翁秀山归，虚翁钱塘留。
虚翁秀山来，鲁翁钱塘游。
中秋前三日，西东各登舟。
及至中秋夕，两翁空相求。
是夕亦无月，欲饮无朋俦。
重九谓胥会，独醉南山秋。
风雨更旬余，掩关空室幽。
忽闻落叶响，野屦穿林陬。
惊视乃鲁翁，虚翁失百忧。
急呼一斗酒，果茹与儿谋。
俗态定难诘，时事勿浪筹。
默酌无一语，世人知此不。
长芦五绝句
孔武仲（宋代）

扁舟昨出国门东，烦暑端如坐甑中。
一雨一凉皆可喜，只嗔三日打头风。
明月棹孤舟（吹樨）
黄公绍（唐代）

雁带愁来寒事早。西风把鬓华吹老。猛省中秋，都来几日，先自吹樨开了。

淰淰轻阴天弄晓。平白地、被花相恼。一枕云闲，半窗秋晓，时有阵香吹到。
送汤东涧出守南剑州
马廷鸾（宋代）

七聚名藩亦甚都，龙津剑气正扶舆。
斯文孰是南夫子，此地重扶行秘书。
忠爱平生在宗社，叹愁肯使到田闾。
黄花粲粲牵归兴，岁晚江空一怅如。
金山十咏呈坦叔 其四 玉鉴堂
周孚（宋代）

微风不动波，莹可照毛发。谁解与渠磨，寒空秋夜月。
风雨（王珣伯欲余谒顾司马，临发风雨不寐）
程嘉燧（明代）

风雨鸡鸣百感萦，披衣起坐到天明。
饥寒未保心肠惯，干谒先愁项领成。
漫论田园方乐志，细思沟壑亦虚名。
来朝客路休看镜，白发羞从一夜生。
题许颂慈先生评月轩诗集四首 其二
缪九畴（清代）

诗豪谁氏许夫子，聚首毗陵昕夕亲。相见于今真恨晚，痴而山后接音尘。
伤胡二湘
刘敞（宋代）

知心不易得，此别定终天。自古皆有死，夫君独少年。

论文真已矣，挥涕默潸然。会有清琴在，祗应永绝弦。
贻九华上人
齐己（唐代）

一法传闻继老能，九华闲卧最高层。

秋钟尽后残阳暝，门掩松边雨夜灯。
闻存之游京师且邸报达官有荐之者
邹浩（宋代）

昨来不肯听朝鸡，乞得真宫即日归。老衲蒲团閒共倚，少师玉麈醉同挥。

谁知捷径嵩山在，未觉心驰魏阙非。绿鸭陂中钓竿手，只应从此叩黄扉。
赠叔宪
吕南公（宋代）

轩昂不肯事雕锼，放却名缰已十秋。举世有为皆负累，百年无闷更何求。

长驱好意归吟笔，笑领真风贮酒瓯。嫌我生涯非濩落，纸编寒夜困灯油。
雨中荷花
杜衍（宋代）

翠盖佳人临水立，檀粉不匀香汗湿。
一阵风来碧浪翻，珍珠零落难收拾。
次韵陈廷藻户部西湖快目堂之集
葛立方（宋代）

冰壶影里集朋从，三雅同倾共一中。相与文楸看飞雹，不须舞袖觅惊鸿。

云边鸟道古来寺，烟际渔舟何处翁。竟日追欢难卜夜，只缘身在省墙东。
梅花
冯时行（宋代）

正是园林花木衰，冰姿玉洁出疏篱。
月中瘦影道傍见，江上寒香人不知。
时节惊心非故物，簿书满眼欠新诗。
碧云暮合关山远，拟折琼英寄所思。
府中即事 其一
叶梦得（宋代）

稍喜胡尘欲渐清，离宫双阙照层城。不惊巷陌铜驼没，自愧儿童竹马迎。

衰谢讵堪仍簿领，病慵久已废杯行。三山不动潮头过，汹汹江流自不平。
呈亦韩
赵蕃（宋代）

寒食寒未归，清明清晓时。
花残渺无迹，柳细不胜垂。
即事须诗写，多忧赖酒支。
虽亲友朋益，更苦弟兄思。
次韵提刑张广民度支射中金钱
赵抃（宋代）

百发秋毫不少偏，宜应佳兆中青钱。鸣弦迅发心先正，破的劳青眼欲穿。

赏劝坐添杯上桂，咏歌宾许幕中莲。古人一箭功名立，岂止文章独炳然。
衡阳道中
邓绎（清代）

碧天无际映潇潇，水驿萦纡长暮潮。帆影向人飞欲近，歌声随牧去还遥。

清江竹翠疑相忆，衡岳云开岂见招。柔翰尚堪挥洒在，未应身世托渔樵。
寄刘圣可杨如晦贾习之三首 其二
吕颐浩（唐代）

霜汀野岸清宵月，偏照蓬窗不寐人。遥想塞垣千里共，可怜名宦阻相亲。
金刚随机无尽颂·化无所化分第二十五
释印肃（宋代）

世间多少事，千门并万户。
乞晴便得晴，祈雨便应副。
送江西转运李定度支
宋祁（宋代）

江西使节拥朱轮，正用中台鹤发人。
漕米争衔千鹢舶，即山催发万蚨缗。
宴斋螺岫披云出，醉馆星苞照露匀。
双笔讵能藏藻思，落霞孤鹜向萧辰。
枕上四首呈子景舒
刘宰（宋代）

篱边把菊玩遗芳，未肯从渠入醉乡。
五字句中窥屈宋，七弦声里到羲皇。
中山孺子妾歌
李白（唐代）

中山孺子妾，特以色见珍。
虽然不如延年妹，亦是当时绝世人。
桃李出深井，花艳惊上春。
一贵复一贱，关天岂由身。
芙蓉老秋霜，团扇羞网尘。
戚姬髡发入舂市，万古共悲辛。
曹仁宪谨荣寿
黄清风（清代）

生佛万家绣佛忙，兴思孔迩颂如冈。南山媚献千秋瑞，北淡民蒙八政良。

飞鹤觞传文甲社，刻鸠杖遍紫陵乡。耆英天与开佳会，喜愿多膺寿永康。
满庭芳（寄叶蔚宗）
吴儆（宋代）

宿雨滋兰，轻风飐柳，新来随处和融。幽兰曲径，花气巧相通。燕子才飞又语，带芹泥、时点芳丛。微中酒，日长睡起，心事在眉峰。

年年，春好处，联镳荡桨，拾翠挼红。任金貂醉脱，不放杯空。谁信风流一别，当时事、已逐飞鸿。云山晚，阑干罢倚，烟寺起疏钟。
承遗竹枝辄赋近体以寄
卫仁近（元代）

草堂只在玉山西，未识风流顾恺之。
鸳冷绣衾春病酒，蜡销银烛夜敲棋。
每怀凤鸟栖梧树，辄倚乌几唱《竹枝》。
昨夜阑干明月上，恼人箫管不胜吹。
和寄两庠同舍
赵希逢（宋代）

早欲排云扣帝阍，可怜驹隙过青春。
文章未必劣班马，人物直疑分广闽。
夜对短檠空抱恨，日愁破甑暗生尘。
山间江上风和月，令眼傍观却笑人。
晚年辟地为圃僭用老坡和靖节归田园居六韵
叶茵（宋代）

已受鲈乡招，柴车异尘鞅。
方春融融时，红紫形梦想。
胜游计自今，乐事何曾往。
迎意引壶觞，班荆集少长。
容膝地有余，意不在袤广。
牧竖良知心，长歌振林莽。
桃花堤上看美人走马
徐渭（明代）

一镜围湖水，千峰绕梵宫。大娘回剑器，小伎落惊鸿。

影深穿柳日，蹄响带花风。望断梨腮粉，红尘一道中。
水调歌头 其五 平远堂雨中送春
尤侗（清代）

山上云为雨，山下雨为烟。不分烟与云处、只听雨潺湲。

旧雨送春归去，今雨倩人留住，去住总堪怜。春入远天外，人立晚风前。

试煎茶，宜折柳，共题笺。干戈未定、药酒今夕惜流年。

为问千人石上，妙舞娇歌何处，空谷一诗筵。日暮下山去，骑马似乘船。
满庭芳 次东坡韵
钱士升（明代）

往事千端，闲愁万觞，世情无数嵯峨。电光石火，变态阅来多。

坐见新亭洒泪，空回首、麦秀兴歌。方悟得，金羁脱去，细草落平坡。

桃源何处是，忙呼渔艇，来往如梭。长消受，寒芦皓月银波。

更喜苹香菱熟，驾舴艋、闲傍苍柯。何多事，羊裘五月，江上好披蓑。
新亭
刘克庄（宋代）

此是晋人游集处，当时风景与今同。
不干铁鏁楼船力，似是蒲葵尘柄功。
几簇旌旗秋色里，百年陵阙泪痕中。
兴亡毕竟缘何事，专罪清谈恐未公。
书徐明叔访戴图
曾几（宋代）

小艇相从本不期，剡中雪月并明时。
不因兴尽回船去，那得山阴一段奇。
春思 其二
袁登道（明代）

孤雁断边城，深闺空复情。愁心似春草，抽尽死还生。
八声甘州
程垓（宋代）

问东君、既解遣花开，不合放花飞。念飞风枝上，一分花减，一半飞归。忍见千红万翠，容易涨桃溪。花自随流水，无计追随。

不忍凭高南望，记旧时行处，芳意菲菲。叹年来飞减，花与故人非。总使、梁园赋在，奈长卿、老去亦何为。空搔首，乱云堆里，立尽斜晖。
春郊
穆孔晖（明代）

流目春林表，朝旭散清华。鸟声啼不尽，芳草碧无涯。
官捕虎行
滕岑（宋代）

世无壮士力扼虎，群虎食人人莫御。
上官付之无奈何，悬赏谩令招猎户。
猎户徒肾逐麕麂，初非法中虎匠比。
心胆既怯赏又轻，谁肯向前判一死。
官遣弓兵相助佐，猎户见之气先挫。
心忧得赏为所分，眼见有虎容渠过。
弓兵散在村落中，村民鸡犬为一空。
四足之虎未可捕，两足之人与虎同。
真虎为患时一出，人虎为患朝连久。
东乡闻虎在西邻，人虎又向西乡集。
野外晡时即掩关。椎苏不复更登山。
人虎难避愈真虎，纵为虎食不闻官。
菩萨蛮（自宜兴还西冈作）
苏庠（宋代）

园林寂寂春归去。蒙蒙柳下飞香絮。野水接云横。绿烟啼晓莺。

江南鶗鴂梦。山色朝来重。小艇小湾头。萍花萍叶洲。
三峰王耿殿丞将移陕下通理先已同袁刑部以唱
魏野（宋代）

君移棠树民皆喜，我住东郊却懒夸。
拙性怕逢诗债主，病身愁见酒雠家。
郢词温润如丝雨，蜀纸鲜明似绮霞。
况是已经仙手和，点头空使角冠斜。
景德中朝会十四
佚名（隋代）

矫矫长离，振羽来位。
和音中律，藻翰扬辉。
珍符沓至，品物攸宜。
至德玄感，受天之祺。